Beda l-proċess elaborat tal-għadd tal-muniti kollha li nġabru permezz tal-Istrina BOV Piggy Bank Campaign. Dalgħodu, il-President ta Malta, George Abela żar dan il-proċess fl-uffiċini ewlenin tal-bank f’Santa Venera fejn iltaqa’ ma’ grupp ta’ impjegati u voluntiera li qed jgħoddu mijiet ta’ eluf ta’ muniti li nġabru waqt din il-kampanja. Il-President Abela qal li din se tkun il-ħames sena tal-istrina bla rigali. Huwa qal li din il-presidenza se tħalli lil ta’ warajha l-infrastruttura meħtieġa għal din l-attività, li s-sena l-oħra rat somma rekord ta’ tliet miljuni u tlett mitt elf ewro miġbura. Il-kampanja tal-Piggy bank hija attività li twassal messaġġ lill-ġenerazzjoni żagħżugħa biex ifaddlu u jagħtu mingħajr ma jistennew xejn lura. B’kollox tqassmu aktar minn 5,000 karus fl-iskejjel kollha madwar Malta u Għawdex u f’numru ta’ ħwienet. Is-somma finali li inġabret f’din il-kampanja se tiġi ppreżentata l-għada tal-Milied waqt l-istrina.